
Pranešimas žiniasklaidai
2026 m. rugsėjo 7 d. 

„Maxima“ kviečia socialiai jautrias šeimas teikti paraiškas nemokamai delfinų terapijai gauti
Nuo šiandien iki rugsėjo 12 dienos (imtinai), šeimos, auginančios vaikus su negalia ir (ar) individualiais poreikiais, kviečiamos teikti paraiškas, norint dalyvauti socialinės iniciatyvos „Tau ledai, o jiems delfinų pagalba“ atrankoje ir būti pakviestoms į nemokamą delfinų terapijos programą. Išrinktos ir į nepamirštamus susitikimus su delfinais atrinktos šeimos bus informuotos spalio mėnesį.
Lietuviškas prekybos tinklas „Maxima“ kartu su partneriais „Premia KPC“ ir Lietuvos jūrų muziejumi visą vasarą pirkėjus kvietė prisijungti prie socialinės iniciatyvos „Tau ledai, o jiems – delfinų pagalba“. Šiuo metu prasidėjo vienas svarbiausių socialinės iniciatyvos etapų – paraiškų teikimas. 
„Ačiū kiekvienam „Maximos“ pirkėjui, pasirinkusiam šią vasarą parduotuvėse įsigyti ir vaišintis socialinėje iniciatyvoje „Tau ledai, o jiems delfinų pagalba“ dalyvaujančiais ledais. Dėka jūsų jau visai netrukus socialiai jautrios šeimos turės galimybę sudalyvauti delfinų terapijos programoje ir patirti jos teikiamą naudą. Dėkojame visiems, kurie ne tik mėgaujasi ledais, bet ir skleidžia žinią apie šią iniciatyvą bei dalijasi informacija su tais, kuriems ji yra aktuali“, – sako „Maximos“ ryšių su žiniasklaida vadovė Ernesta Vareikytė.
Registracija aktyvi – vieną savaitę
Paskelbus anketų priėmimo pradžią, „Tau ledai, o jiems delfinų pagalba“ atstovai – „Maxima“, „Premia KPC“ bei Lietuvos jūrų muziejus – primena, kad atrankoje dalyvauti gali šeimos, auginančios negalią ir (ar) individualių poreikių turintį vaiką iki 17 metų amžiaus (imtinai) bei susiduriančios su finansiniais sunkumais.
Siųsti dalyvių anketas, prašymą dalyvauti akcijoje ir juos lydinčius dokumentus šeimos kviečiamos iki rugsėjo 12 d. (imtinai) registruotu paštu, adresu: Lietuvos jūrų muziejus, Delfinų terapijos centras, Smiltynės g. 3, LT-93100, Klaipėda. 
„Anketas siunčiantiems dalyviams jau įprasta be visų būtiniausių dokumentų pateikti savanorišką trumpą aprašymą apie tai, kodėl jos norėtų sudalyvauti delfinų terapijos programoje – tai komisijai padeda labiau suprasti bendrą šeimos situaciją, galimybes atvykti iki Delfinų terapijos centro. Neretai anketas papildo ir vaikų piešiniai ar šeimos pasidalijimai – tikimės, kad jų sulauksime ir šiemet“, – priduria E. Vareikytė.
Daugiau informacijos apie dokumentų pildymą ir pačius dokumentus galite rasti: https://muziejus.lt/lt/registracija arba https://www.premia.lt/delfinai/.
Ką svarbu žinoti pasibaigus registracijai?
Rugsėjį–spalį iniciatyvos atstovų ir srities ekspertų sudaryta komisija vertins registracijos metu gautas anketas ir išrinks 15 negalią ir (ar) individualius poreikius turinčių vaikų, kurie bus pakviesti į susitikimus su delfinais. 
Vaikams bus sudaromos individualios jų poreikius atitinkančios programos, kuriose jie turės galimybę gauti 10 delfinų terapijos užsiėmimų, ne mažiau kaip 6-ias negalios specialistų konsultacijas bei kitų papildomų veiklų.
Primenama, kad dalyvavimas atrankoje neužtikrina šeimų išrinkimo ir dalyvavimo akcijoje. Dėl atrankos kriterijų taikymo gali būti, kad dalyvavimas akcijoje nebus patvirtintas. Tokiu atveju, atrankos procesui pasibaigus, Lietuvos jūrų muziejus gautus šeimų duomenis sunaikins.
Po atrankų vertinimo posėdžio apie dalyvavimą akcijoje iki spalio 16 d. bus informuojami tik atrinkti dalyviai.

Apie lietuvišką prekybos tinklą „Maxima“
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 
Daugiau informacijos:
El. paštas komunikacija@maxima.lt

